CELEX: 31990R2273
Language: el
Date: 1990-08-01 00:00:00
Title: Κανονισμός (ΕΟΚ) αριθ. 2273/90 της Επιτροπής της 1ης Αυγούστου 1990 για την έναρξη της προληπτικής απόσταξης που αναφέρεται στο άρθρο 38 του κανονισμού (ΕΟΚ) αριθ. 822/87 για την περίοδο εμπορίας 1990/91

Avis juridique important

|

31990R2273

Κανονισμός (ΕΟΚ) αριθ. 2273/90 της Επιτροπής της 1ης Αυγούστου 1990 για την έναρξη της προληπτικής απόσταξης που αναφέρεται στο άρθρο 38 του κανονισμού (ΕΟΚ) αριθ. 822/87 για την περίοδο εμπορίας 1990/91  

Επίσημη Εφημερίδα αριθ. L 204 της 02/08/1990 σ. 0049 - 0049

***** ΚΑΝΟΝΙΣΜΟΣ (ΕΟΚ) αριθ. 2273/90 ΤΗΣ ΕΠΙΤΡΟΠΗΣ  της 1ης Αυγούστου 1990  για την έναρξη της προληπτικής απόσταξης που αναφέρεται στο άρθρο 38 του κανονισμού (ΕΟΚ) αριθ. 822/87 για την περίοδο εμπορίας 1990/91  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1325/90 (2), και ιδίως το άρθρο 38 παράγραφος 5,  Εκτιμώντας:  ότι ο κανονισμός (ΕΟΚ) αριθ. 2721/88 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 51/90 (4), καθόρισε τις λεπτομέρειες των εθελοντικών αποστάξεων που προβλέπονται στα άρθρα 38, 41 και 42 του κανονισμού (ΕΟΚ) αριθ. 822/87· ότι ο κανονισμός (ΕΟΚ) αριθ. 2270/90 της Επιτροπής (5) καθορίζει τις τιμές, τις ενισχύσεις καθώς και ορισμένα άλλα στοιχεία που ισχύουν για την προληπτική απόσταξη για την περίοδο εμπορίας 1990/91·  ότι η προβλεπόμενη κατάσταση της αγοράς, λαμβανομένων υπόψη των προβλέψεων συγκομιδής και του ύψους των αποθεμάτων κατά το τέλος της περιόδου, οδηγούν στην ανάγκη να καθοριστούν οι επιτρεπόμενες ποσότητες έτσι ώστε μαζί με τα άλλα μέτρα απόσταξης της περιόδου αυτής να καταστεί δυνατή η εξυγίανση της αγοράς, χωρίς όμως να γίνει υπέρβαση των ποσοτήτων που συμβιβάζονται με την καλή διαχείριση της αγοράς·  ότι, δεδομένης της χαμηλής αποδόσεως των ισπανικών αμπελώνων, είναι απαραίτητο, για να είναι τα ποσοστά της προς απόσταξη ισπανικής παραγωγής συγκρίσιμα με εκείνα του συνόλου της Κοινότητας, να καθοριστεί ένα ανώτατο ποσοστό της παραγωγής που μπορεί να αποσταχθεί στην Ισπανία·  ότι, για την εφαρμογή του παρόντος κανονισμού, είναι αναγκαίο, για να καθοριστεί η ποσότητα που οι παραγωγοί μπορούν να δώσουν προς απόσταξη, να είναι γνωστές οι καλλιεργούμενες εκτάσεις για την παραγωγή· ότι ένας σημαντικός αριθμός ελλήνων παραγωγών δεν διαθέτει τα αναγκαία στοιχεία λόγω καθυστερήσεως της διοικήσεως στην εφαρμογή των προβλεπομένων διοικητικών διαρθρώσεων· ότι είναι αναγκαίο, για να αποφευχθεί ο αποκλεισμός των προαναφερομένων παραγωγών από τη συμμετοχή στο μέτρο αυτό, να προβλεφθεί ότι οι εκτάσεις αναφοράς μπορούν να καθοριστούν προσφεύγοντας σε μια κατ' αποκοπή απόδοση για το σύνολο της Ελλάδας·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνου,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Η προληπτική απόσταξη των επιτραπέζιων οίνων και των οίνων που είναι κατάλληλοι να δώσουν τον επιτραπέζιο οίνο που αναφέρεται στο άρθρο 38 του κανονισμού (ΕΟΚ) αριθ. 822/87, αρχίζει την περίοδο 1990/91.  Η ποσότητα των επιτραπέζιων οίνων ή των οίνων που είναι κατάλληλοι να δώσουν επιτραπέζιο οίνο, την οποία μπορούν να αποστάξουν οι παραγωγοί σύμφωνα με τον κανονισμό (ΕΟΚ) αριθ. 2721/88, είναι ίση με 13 εκατόλιτρα ανά εκτάριο. Ωστόσο, για τους παραγωγούς των οποίων η εκμετάλλευση βρίσκεται στο ισπανικό τμήμα των αμπελουργικών ζωνών Γ, η συνολική ποσότητα επιτραπέζιου οίνου, ή των οίνων που είναι κατάλληλοι να δώσουν επιτραπέζιο οίνο, η οποία μπορεί να αποσταχθεί, δεν μπορεί να υπερβεί σε καμία περίπτωση το 19 % της παραγωγής τους σε επιτραπέζιο οίνο.  2. Η έκταση που θα χρησιμοποιηθεί για τον υπολογισμό της ποσότητας του επιταπέζιου οίνου ή του οίνου που είναι κατάλληλος να δώσει επιτραπέζιο οίνο, που οι έλληνες παραγωγοί μπορούν να αποστάξουν, λαμβάνεται διαιρώντας την ποσότητα που εμφαίνεται ως οίνος στη στήλη «επιτραπέζιος οίνος» της δηλώσεως παραγωγής που έχει υποβληθεί βάσει του κανονισμού (ΕΟΚ) αριθ. 3229/87 της Επιτροπής (6), με το 65.  Άρθρο 2  Ο παρών κανονισμός αρχίζει να ισχύει από την 1η Σεπτεμβρίου 1990.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 1 Αυγούστου 1990.  Για την Επιτροπή  Ray MAC SHARRY  Μέλος της Επιτροπής  (1) ΕΕ αριθ. L 84 της 27. 3. 1987, σ. 1.  (2) ΕΕ αριθ. L 132 της 23. 5. 1990, σ. 19.  (3) ΕΕ αριθ. L 241 της 1. 9. 1988, σ. 88.  (4) ΕΕ αριθ. L 8 της 11. 1. 1990, σ. 21.  (5) Βλέπε σελίδα 35 της παρούσας Επίσημης Εφημερίδας.  (6) ΕΕ αριθ. L 369 της 29. 12. 1987, σ. 59.